b'\n_START_ARTICLE_\nMySQL\n_START_PARAGRAPH_\nMySQL\xc2\xa0\xe2\x80\x93 viena i\xc5\xa1 reliacini\xc5\xb3 duomen\xc5\xb3 bazi\xc5\xb3 valdymo sistem\xc5\xb3 (liet. santrumpa RDBVS, angl.\xc2\xa0\xe2\x80\x93 RDBMS), palaikanti daugel\xc4\xaf naudotoj\xc5\xb3, dirbanti SQL kalbos pagrindu. MySQL yra atviro kodo programin\xc4\x97 \xc4\xafranga (GPL ir kitos licencijos), vystoma ir palaikoma \xc5\xa1ved\xc5\xb3 kompanijos \xe2\x80\x9eMySQL AB\xe2\x80\x9c, kurios \xc4\xafk\xc5\xabr\xc4\x97jai\xc2\xa0\xe2\x80\x93 \xc5\xa1vedai David Axmark, Allan Larsson ir suomis Michael \xe2\x80\x9eMonty\xe2\x80\x9c Widenius._NEWLINE_MySQL RDBVS veikia daugelyje platform\xc5\xb3, ji da\xc5\xbenai pasirenkama programuojant internetines svetaines. \xc5\xa0iame sektoriuje su MySQL bando konkuruoti PostgreSQL._NEWLINE_Pastaruoju metu MySQL vis da\xc5\xbeniau pritaikoma labai didel\xc4\x97se informacin\xc4\x97se sistemose. Pavyzd\xc5\xbeiui, Vikipedija, kurios apkrovimas kartais vir\xc5\xa1ija 10 t\xc5\xabkstan\xc4\x8di\xc5\xb3 u\xc5\xbeklaus\xc5\xb3 per sekund\xc4\x99, arba vienas i\xc5\xa1 did\xc5\xbeiausi\xc5\xb3 JAV kabelin\xc4\x97s televizijos tinkl\xc5\xb3 \xe2\x80\x9eCox Communications\xe2\x80\x9c, kurio duomen\xc5\xb3 baz\xc4\x97je\xc2\xa0\xe2\x80\x93 daugiau kaip 3600 lenteli\xc5\xb3. \xc5\xa0iame sektoriuje pagrindinis MySQL konkurentas yra Oracle Database._NEWLINE_Nors prieigai prie MySQL duomen\xc5\xb3 bazi\xc5\xb3 da\xc5\xbeniausiai pasirenkama PHP kalba, j\xc4\x85 taip pat galima pasiekti \xc4\xafvairiomis kitomis programin\xc4\x97mis priemon\xc4\x97mis\xc2\xa0\xe2\x80\x93 C, C++, C#, Java, Perl, Python ir kitomis. Kiekvienai \xc5\xa1i\xc5\xb3 kalb\xc5\xb3 sukurtos specialios bibliotekos (API). Taip pat MySQL duomen\xc5\xb3 baz\xc4\x97ms yra sukurta ODBC s\xc4\x85saja MyODBC, leid\xc5\xbeianti duomenis pasiekti bet kuria kalba, neturin\xc4\x8dia specialios bibliotekos, ta\xc4\x8diau palaikan\xc4\x8dia ODBC komunikavimo mechanizm\xc4\x85. PHP kalba jai para\xc5\xa1ytas valdymo \xc4\xafrankis phpMyAdmin.\n_START_SECTION_\nStrukt\xc5\xabra\n_START_PARAGRAPH_\nKaip ir kiekvienos RDBVS, MySQL duomenys prieinami per lenteli\xc5\xb3 abstrakcij\xc4\x85 ir kintamuosius d\xc4\x97menis, apra\xc5\xa1o ry\xc5\xa1ius tarp skirting\xc5\xb3 lenteli\xc5\xb3 ar j\xc5\xb3 dali\xc5\xb3. Duomenims \xc4\xafvesti, keisti, ie\xc5\xa1koti bei lentel\xc4\x97ms ir duomen\xc5\xb3 bazei valdyti yra naudojama kalba SQL (angl. Structured Query Language)'